Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка (“Службен весник на Република Македонија“ бр. 124/2015), а согласно член 27и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од Здружението на граѓани Центар за граѓански комуникации ЦГК-Скопје, поднесена преку полномошник Герман Филков, претседател на Здружението против Решението на Општина Гостивар, по предметот Барање за пристап до информации од јавен карактер, на 14.03.2024 година, го донесе следното

**Р Е Ш Е Н И Е**

1. Жалбата изјавена од Здружението на граѓани Центар за граѓански комуникации ЦГК-Скопје, поднесена преку полномошник Герман Филков, претседател на Здружението против Решението на Општина Гостивар бр.0302-89/2 од 28.02.2024 година, заведена во Агенцијата под бр.08-41 на 29.02.2024 година, по предметот Барање за пристап до информации од јавен карактер, **СЕ УВАЖУВА и предметот се враќа на повторно постапување пред првостепениот орган.**
2. **Решението на Имателот на информации бр.0302-89/2 од 28.02.2024 година СЕ ПОНИШТУВА.**
3. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Здружението на граѓани Центар за граѓански комуникации ЦГК-Скопје, преку полномошник Герман Филков, претседател на Здружението како што е наведено во Жалбата, на 20.02.2024 година поднело Барање за пристап до информации од јавен карактер до Општина Готивар, со кое побарало по е-маил да му се достави електронски запис од следните информации:

## “1. Име и презиме/назив на адвокати и адвокатски друштва чии услуги сте ги користеле во текот на 2023 година

## 2. За секој поединечен адвокат/адвокатско друштво доставете ни ги износите на извршените исплати и основата за секоја исплата во текот на 2023 година.

## 3. Како е избран секој од адвокатите/адвокатско друштво чии услуги сте ги користеле?.“

Постапувајќи по ова Барање, Имателот на информации на Барателот му доставил Решение бр.0302-89/2 од 28.02.2024 година со кое Барањето на Барателот се одбива. Во Решението е наведено: „….постапувајќи по Барањето за слободен пристап до информации од јавен карактер службеното лице за посредување при остварувањето на правото на слободен пристап до информации од јавен карактер со интерно барање се обрати до Сектор за правни работи да достават информации во врска со барањето ....Од страна на Секторот за правни работи сме информирани дека вашето барање не претставува информација од јавен карактер.“

Незадоволен од наведеното Решение, Барателот на информации во законски предвидениот рок поднесе Жалба, заведена во архивата на Агенцијата под бр.08-41 на 29.02.2024 година. Во Жалбата е наведено: „...Во образложението на решението со кое имателот вели дека информациите кои ги бараме не претставуваат информации од јавен карактер не се повикува на член од Законот за слободен пристап до информации од јавен карактер“.

Агенција, преку е-маил заведен под бр.08-41 од 29.02.2024 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации на 12.03.2024 година до Агенцијата преку електронска пошта го достави оспореното Решениет бр.0302-89/2 од 28.02.2024 година.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ, Решението на Имателот на информации го поништи и предметот го врати на повторно постапување пред првостепениот орган,** поради следното:

По разгледувањето на Жалбата и расположливите списи во врска со предметот, Агенцијата утврди дека Имателот на информации не постапил правилно согласно одредбите од Законот за слободен пристап до информации од јавен карактер.

Во конкретниот случај Имателот на информации со оспореното решение одбива пристап до бараната информација само наведувајќи дека “бараната информација не претставува информација од јавен карактер“.

Агенцијата му укажува на Имателот на информации на следното:

Согласно член 3 став 1 алинеја 2 од Законот за слободен пристап до информации од јавен карактер, „информација од јавен карактер“ е информација во која било форма што ја создал или со која располага имателот на информацијата согласно со неговите надлежности, а согласно член 10 став 1 алинеа 1, и 22 од истиот Закон, е должен да ја информира јавноста со објавување на податоци од негова надлежност, и други информации кои произлегуваат од надлежноста и работата на имателот на информацијата.

Барање за пристап до информации од јавен карактер може да се одбие само во согласнот со членот 6 став 1 од Законот за слободен пристап до информации од јавен карактер, односно само во случаите кои се наведени како исклучоци од слободниот пристап, по спроведен задолжителен Тест на штетност, регулиран во член 3 точка 6 и член 6 став 3 од Законот за слободен пристап до информации од јавен карактер.

 Во конкретниот случај, Имателот на информации е должен одново да го разгледа Барањето и да донесе Решение со кое ќе го уважи Барањето и на барателот ќе му ја достави бараната информација**,** **на начин и во форма наведени во Барањето**.

При повторното постапување по предметот, Имателот на информации е должен да постапи по укажувањата на Агенцијата.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,** **Пламенка Бојчева**